J. Kužma, poslanec: (2001-10-18):
Vládny návrh zákona Národnej rady Slovenskej republiky na vydanie zákona o ochrane pamiatkového fondu, tlač 1135, predseda Národnej rady Slovenskej republiky navrhol Národnej rade Slovenskej republiky rozhodnutím číslo 1273 z 28. augusta 2001 na prerokovanie týmto výborom: ústavnoprávnemu výboru, výboru Národnej rady pre financie, rozpočet a menu, výboru Národnej rady pre verejnú správu, výboru Národnej rady pre životné prostredie a ochranu prírody, výboru Národnej rady pre kultúru a médiá. Za gestorský výbor bol určený predsedom Národnej rady výbor pre kultúru a médiá. Vystúpiť na dnešnej schôdzi Národnej rady k uvedenému vládnemu návrhu ma určil výbor Národnej rady pre kultúru a médiá svojím uznesením číslo 300 z 13. septembra 2001 v súlade s § 73 ods. 1 o rokovacom poriadku podanú v prvom čítaní spravodajskú správu o predmetnom návrhu zákona. Konštatujem, že uvedený návrh z formálnej a právnej stránky spĺňa všetky náležitosti uvedené v § 67 až 68 zákona o rokovacom poriadku Národnej rady, ako i náležitosti určené v Legislatívnych pravidlách. To značí, že návrh zákona obsahuje paragrafové znenie, dôvodovú správu a konštatujem, že návrh spĺňa všetky náležitosti na predloženie do Národnej rady. Veľmi krátko by som chcel kolegov v prvom čítaní oboznámiť s tým, že situácia v ochrane pamiatkovej starostlivosti na Slovensku hlav-ne po roku 1989 sa dostáva do problémov ani nie tak z legislatív-noprávnej stránky alebo z dôvodu pôsobenia bývalých krajských úradov pamiatkovej starostlivosti, ale skôr z problematiky zmeny vlastníckeho vzťahu návratu reštituovaného majetku a nedostatočného financovania a možnosti zohľadniť požiadavky orgánov v stavebnom konaní, ktoré sú vznesené zo strany pamiatkových orgánov na ochranu a údržbu pamiatkového fondu. Poznáme anomálie ako Spišský hrad či Levočskú katedrálu, ktoré sú vyhlásené za národné kultúrne pamiatky a ich dofinancovanie dlhoročne je poddimenzované tak, že tieto pamiatky viacej chátrajú, ako sa dokážu rekonštruovať. To, samozrejme, nemá problém v tomto zákone. Ide skôr o to, ak štát nejakú pamiatku vyhlási za kultúrnu či národno-kultúrnu pamiatku a ak je v jeho vlastníctve, mal by sa o ňu starať a finančne ju vysporadúvať. S ohľadom na oprávnenia, ktoré pre mňa ako spravodajcu vyplý-vajú, odporúčam, aby Národná rada Slovenskej republiky v zmysle § 73 ods. 3 písm. c) rokovacieho poriadku po rozprave odporučila uvedený zákon prerokovať v druhom čítaní. Súčasne odporúčam v zmysle § 74 ods. 1 zákona o rokovacom poriadku Národnej rady Slovenskej republiky v súlade s rozhodnutím predsedu Národnej rady č. 1273 z 28. augusta 2001 prideliť predmetný návrh zákona tlač 1135 v druhom čítaní na prerokovanie týmto výborom: výboru pre financie, rozpočet a menu, výboru pre verejnú správu, výboru pre životné prostredie a ochranu prírody, výboru pre kultúru a médiá. Ako gestorský výbor v súlade s citovaným návrhom predsedu Národnej rady odporúčam schváliť výbor pre kultúru a médiá a odporúčam, aby uvedené výbory prerokovali tento návrh najneskôr v lehote do 22. novembra 2001 a gestorský výbor do 23. novembra 2001. Pán predsedajúci, skončil som, prosím, aby ste otvorili k tomuto bodu rozpravu. Ďakujem.